Anika-saak: Smiley hoor oor borgtog | Maroela Media
Anika-saak: Smiley hoor oor borgtog
André van Wyk Vrydag in die hof. Foto: Phillip Bruwer
Die Pretoria-Noord-landdroshof het Vrydag uitspraak gelewer in die borgtogaansoek van André van Wyk (24), die man wat homself aan die polisie oorgegee het in verband met die grumoord, verkragting en liggaamskending van Anika Smit (17) in 2010.
Landdros Pierre Wessels het Van Wyk, wat onder sy vriende as Smiley bekend staan, borgtog geweier. Hy het in sy uitspraak gesê hy het daarteen gewaak om deur die media en gemeenskap voorgeskryf te word. Hy het gesê hy kon wel nie ignoreer dat Van Wyk al dreigemente ontvang het, veral op sosiale media, nie.
Wessels het ook beklemtoon dat sy uitspraak geensins daarop dui of die beskuldigde skuldig of onskuldig is nie aangesien dit tydens die verhoor beslis sal word. Hy het tydens sy uitspraak ook weer verwys na Van Wyk wat verskeie kere skuld "erken" het rakende die moord op Anika.
Wessels het die saak tot 4 April uitgestel. Die saak sal nou na die hooggeregshof verwys word vir verhoor. Van Wyk se ma het buite die hof in trane uitgebars nadat Wessels sy uitspraak gelewer het.
Johan Smit, Anika se pa, wou nie Vrydag kommentaar lewer nie. Sy regsverteenwoordiger, Willem Koekemoer, het egter die media te woord gestaan. "Mnr. Smit is ongelooflik verlig en baie tevrede met die proses soos dit nou verloop. Hy sal die strafsaak in die hooggeregshof bywoon om vas te stel wat die uitslag is."
Anika se ma, Charlotte Eksteen, het nie Vrydag se hofverrigtinge bygewoon nie. Haar regsverteenwoordiger, Arno Olckers, het egter ná afloop van die verrigtinge gesê hy gaan haar dadelik inlig van die besluit wat geneem is. "Ek glo sy sal baie bly en verlig wees."
Adv. Corrie Nieuwenhuys, Van Wyk se regsverteenwoordiger, het gesê hulle is teleurgesteld dat Van Wyk nie borgtog gekry het nie. "Ons het gehoop hy sal borgtog kry. Die landdros het 'n redelike uitspraak gegee en ons sal dit bestudeer voor ons besluit wat om verder te doen." Nieuwenhuys het gesê hulle sal die moontlikheid oorweeg om te appelleer.
Volgens Nieuwenhuys is Van Wyk se ouers hartseer oor die besluit om nie borgtog toe te staan nie. "Veral sy pa is baie hartseer. Ek het nie dadelik weer vir André self gesien nie."
Van Wyk het homself byna vier maande terug, op 17 September, aan die Pretoria-Noord-polisie oorgegee het.
Adv. Corrie Nieuwenhuys, Van Wyk se regsverteenwoordiger, het Dinsdag Van Wyk se verklaring in die hof voorgelees waarin onder meer beweer word hy was nog nooit by die huis waar Anika vermoor is nie en dat daar geen vingerafdrukke van hom op of naby die toneel gevind is nie.
Anika se pa en Van Wyk se ouers in die hof. Foto: Phillip Bruwer
Van Wyk, wat in 'n stadium saam met Anika skoolgegaan het, is 24 jaar oud, enkellopend en het geen afhanklikes nie. Hy woon op 'n kleinhoewe in Pretoria-Noord by sy ouers en het voor sy arrestasie as 'n lugversorgertegnikus gewerk en R4 000 per maand verdien. Van Wyk het nie 'n paspoort nie en het aangedui dat hy skuld sal ontken op die aanklagte teen hom.
Van Wyk voer aan hy was kort voordat hy homself aan die polisie oorgegee het besope en is gedreig om verantwoordelikheid vir Anika se moord te neem.
Volgens Van Wyk het hy op 16 September 'n werksgeselligheid bygewoon waar hy gedrink het voordat hy later saam met vriende verder gaan kuier het. Volgens hom het hulle na 'n kuierplek gegaan waar 'n onbekende man en 'n vrou hom genader het. Hy voer aan die man en vrou het hom en sy familie gedreig en dat hulle hom gedwing het om polisie toe te gaan en 'n bekentenis af te lê.
Van Wyk voer aan hy het kort nadat hy homself oorgegee het besef hy het 'n fout gemaak en het aangedui hy sal sy bekentenis betwis aangesien hy nie "duidelik" en "nugter" gedink het nie. Hy het ook gesê hy is jammer dat hy Anika se ouers, vriende en familie "vals hoop" gegee het deur die bekentenis af te lê, ook dat hy onnodige pyn en lyding vir sy ouers veroorsaak het en dat hy deur sy dade waardevolle tyd en hulpbronne vermors het.
Nieuwenhuys het in sy betoë aangevoer Van Wyk moet borgtog kry aangesien die staat nie 'n saak het sonder die sogenaamde bekentenisse nie. Hy het gesê al die bekentenisse van Van Wyk gemaak het, is oor inligting wat wyd deur die media gedek is. Van Wyk se weergawe van fynere inligting oor die saak, soos die voorwerp waarmee Anika verkrag is, is wisselvallig.
Anika is op 10 Maart 2010 in Theresapark, in die noorde van Pretoria, vermoor. Die moordenaar het albei haar hande afgesny en dit van die toneel verwyder. Sy is ook seksueel aangerand en het verskeie steekwonde aan haar liggaam gehad. Haar hande is nooit gevind nie.
Buurtwag help gekaapte motor vinnig opspoor
'Wonderwerk-seun' neem eerste treë ná ongeluk
Bly ma snaakse saak hierdie. Dan is hy skuldig en gee hom oor en dan besluit hy nou hy was besope en wat ook al. Wonder of hierdie saak ooit opgelos gaan word.
Dit is regtig n vreemde storie en baie moeilik om uit een te sit. Nr 1, met verkragting kan dna toetse bepaal of hy wel die 1 was moeilik om te bepaal as dit met n voorwerp was soos aangedui in berig. Nr 2, as hy regtig skuldig is sal hy mos weet waar haar hande is. Indien sy vingerafdrukke nie gevind word nie hoe seker is julle dan hy is die person wat die daad gepleeg het. Ek weet dit klink dalk onsensitief maar dit is tog van nood belang dat daar genoegsame bewyse is dat hy wel die… Lees meer »
Regtig "smiley" wat ñ klomp TWAK!!!net jou ouers sal in jou onskuld glo, dis ñ sonde wT jy aan hulle doen!!!
Maklik om kommentaar te lewer as jy nie die volle waarheid ken nie.
Die moordenaar was seker slim genoeg om handskoene te dra. Iewers gelees die verdagte wil as Scissors hands bekend staan. Se dit enige iets vir iemand?